Afrikaans: Deur middel van ’n inhoudsanalise van drie tydskrifte wat gerig is op die jeug, stel hierdie artikel ondersoek in na die moontlikheid dat die boodskappe van loveLife afgewater, weerspreek of versterk word deur hierdie stortvloed van populêre jeugkultuur. Ons kyk na SL, Blunt en Ymag as ’n steekproef van die populêre jeugkultuur oor ’n tydperk van ses maande (Julie-Desember 2003) en probeer om die inhoud wat hierdie tydskrifte aan hulle lesers oordra, te identifiseer en te analiseer. Ons verken dan die verhouding tussen die kommunikatiewe inhoud van die drie tydskrifte en die kernwaardes wat loveLife se opvoedkundige veldtogte onderlê.